b'\n_START_ARTICLE_\nBumerangas\n_START_PARAGRAPH_\nBumerangas\xc2\xa0\xe2\x80\x93 lenktas, da\xc5\xbeniausiai medinis, svaidomasis ginklas. Bumerang\xc5\xb3 yra dvi grup\xc4\x97s\xc2\xa0\xe2\x80\x93 gr\xc4\xaf\xc5\xbetantieji bumerangai ir negr\xc4\xaf\xc5\xbetantieji bumerangai.\n_START_SECTION_\nIstorija\n_START_PARAGRAPH_\nPana\xc5\xa1\xc5\xabs \xc4\xaf bumerangus ginklai buvo naudojami \xc4\xafvairiose kult\xc5\xabrose. Tyrin\xc4\x97tojai Europoje yra rad\xc4\x99 senovinius svaidomus kirvius, kurie b\xc5\xabdavo svaidomi kaip bumerangai. Egipte i\xc5\xa1skirtinai faraonai naudojo specialias lazdas med\xc5\xbeioti pauk\xc5\xa1\xc4\x8diams._NEWLINE_Paprastai bumerango gimtine laiko Australij\xc4\x85, nes Australijos aborigenai t\xc5\xabkstan\xc4\x8dius met\xc5\xb3 iki \xc5\xa1iol med\xc5\xbeioja bumerangais. Senov\xc4\x97je bumerango tipo ginklus naudojo ir kituose kra\xc5\xa1tuose. Bumerango pavadinimas kilo nuo vienos i\xc5\xa1 Australijos gen\xc4\x8di\xc5\xb3, gyvenusi\xc5\xb3 \xc4\xaf pietus nuo Sidn\xc4\x97jaus.\n_START_SECTION_\nGr\xc4\xaf\xc5\xbetantieji bumerangai\n_START_PARAGRAPH_\nTeisingai sviestas gr\xc4\xaf\xc5\xbetantysis bumerangas kilpos pavidalo trajektorija skrenda oru tam tikr\xc4\x85 atstum\xc4\x85, sukasi ir parskrieja atgal. Pataik\xc4\x99s \xc4\xaf k\xc4\x85 nors bumerangas nebegr\xc4\xaf\xc5\xbeta, kadangi praranda greit\xc4\xaf, sutrinka jo taisyklingas skrydis._NEWLINE_Manoma, kad gr\xc4\xaf\xc5\xbetantieji bumerangai naudoti pauk\xc5\xa1\xc4\x8di\xc5\xb3 med\xc5\xbeiokl\xc4\x97je.\n_START_SECTION_\n\xc5\xa0iuolaikiniai sportiniai bumerangai\n_START_PARAGRAPH_\n\xc5\xa0iandien bumerangai da\xc5\xbenai naudojami sportui ir pramogai. \xc5\xa0iuolaikiniai bumerangai yra \xc4\xafvairi\xc5\xb3 form\xc5\xb3 ir spalv\xc5\xb3. Dauguma sportini\xc5\xb3 bumerang\xc5\xb3 sveria \xc5\xa1iek tiek ma\xc5\xbeiau nei 100 gram\xc5\xb3. Tam tikros sportin\xc4\x97s r\xc5\xab\xc5\xa1ies, kur svarbiausia nuskriejimo nuotolis, bumerangai sveria apie 25 ar ma\xc5\xbeiau gram\xc5\xb3.\n_START_SECTION_\nBumerango jud\xc4\x97jimo fizika\n_START_PARAGRAPH_\nBumerangas sugr\xc4\xaf\xc5\xbeta, nes j\xc4\xaf veikian\xc4\x8dios oro pasiprie\xc5\xa1inimo j\xc4\x97gos yra nevienodos d\xc4\x97l bumerango sukimosi. Bumerango dalis, besisukanti ta pa\xc4\x8dia kryptimi, kaip ir jo mas\xc4\x97s centro jud\xc4\x97jimo kryptis juda kiek grei\xc4\x8diau, nei ta dalis, kuri sukasi prie\xc5\xa1inga kryptimi. \xc5\xa0is veikian\xc4\x8di\xc5\xb3 j\xc4\x97g\xc5\xb3 skirtumas ver\xc4\x8dia bumerang\xc4\x85 jud\xc4\x97ti apskritimu ir sugr\xc4\xaf\xc5\xbeti pas j\xc4\xaf metus\xc4\xafj\xc4\xaf. Bumerango skriejimui n\xc4\x97ra b\xc5\xabtinos gravitacijos j\xc4\x97gos, pakanka tik oro terp\xc4\x97s. Tai 2008 met\xc5\xb3 kovo m\xc4\x97nes\xc4\xaf buvo patvirtinta eksperimentu Tarptautin\xc4\x97je kosmin\xc4\x97je stotyje.'